AQShda kitlarni qutqarishda dronlardan foydalaniladi

AQShda to‘rlarga o‘ralib qolgan kitlarni qutqarishda dronlardan foydalaniladi, deb yozmoqda TJournal.

Kitlar qutqaruvchilari koordinatori Eda Laymanning so‘zlariga qaraganda, ko‘pincha kitlar to‘rlarga chalkashib qolgani tufayli jiddiy jarohatlar oladi yoki halok bo‘ladi.
Biroq kitlar ularni qutqarmoqchi bo‘lganlar uchun ham xavf tug‘dirishi mumkin. Xususan, 2017-yilning yozida to‘rga chalkashib qolgan kitni ozod qilmoqchi bo‘lgan qutqaruvchi halok bo‘lgan. Natijada ham hayvonlar, ham odamlarning xavfsizligini ta’minlash uchun dronlardan foydalanishga qaror qilingan.
Bizdan ko‘pincha kitlar sizlar ularga yordam bermoqchi bo‘layotganingizni tushunadimi, deb so‘rashadi. Darhaqiqat, kitlar biz ularni qutqarmoqchi bo‘lishimizni tushunmasligi mumkin. Kit — yirik hayvon. 13 metrli, og‘irligi 40 tonnaga yetadigan hayvonlar haqida gap ketar ekan, ularni qutqarish oson ish emasligi tabiiy.
 Kit qutqaruvchilari koordinatori, Eda Layman
Dronlar qutqaruvchilarga kitlarni balandlikdan ko‘rish, qaysi qurilmalar kerak bo‘lishi va qanday harakat qilish zarurligini tushunish uchun yordam beradi. Qutqaruvchilar kitning yoniga kelganida uni to‘rdan ozod qilish qoladi, xolos.
AQShning okean va atmosfera tadqiqotlari milliy boshqarmasi dronlarni “Oceans unmanned” (“Odamlarsiz okean”) notijorat tashkilotidan oladi. Tashkilotning maqsadi okeanlar muhofazasiga odamlar aralashuvini kamaytirish imkonini beradigan texnologiyalarni qo‘llashdan iborat.
Qutqaruv qayiqlari yoki kichikroq kemalardan dronlarni uchirib, kitlarni topish, ham qutqaruvchilar, ham hayvonlarga eng kam xavf tug‘dirgan holda vaziyatni tushunish imkoniga ega bo‘lamiz.
 “Oceans unmanned” (“Odamlarsiz okean”) notijorat tashkiloti asoschisi, Mett Piket